Əmək Nazirliyi şikayətlər barədə məlumat yaydı – Rəsmi
04 İyun 2015 - 07:50
Bu ilin may ayında Əmək və Əhalinin Sosial Müdafiəsi Nazirliyinin 142-“çağrı Mərkəzi”nə 8029 müraciət daxil olub. Bu barədə nazirlikdən Strateq.az məlumat verilib.
Müraciətlərdən 3214-ü (40,03%) sosial təminat, 2126-ı (26,47%) əmək qanunvericiliyi, 1204-ü (15%) nazirliyin elektron xidmətlərindən istifadə, 838-i (10,44%) tibbi-sosial ekspertiza və əlilliyi olan şəxslərin reabilitasiyası, 647-i (8,06%) məşğulluq məsələləri üzrə olub. “çağrı mərkəzi”nə daxil olan müraciətlərin 7438-i (92,6%) qeyd olunan məsələlərə dair sorğulardan ibarət olub və həmin sorğularla əlaqədar vətəndaşlara müvafiq məsələlərə dair hüquqi izahatlar verilib.
May ayında 142-“çağrı mərkəzi”nə daxil olan müraciətlərin sayı əvvəlki aprel ayı ilə müqayisədə 21,58% azalıb. O cümlədən müraciətlərdə azalma sosial təminat məsələləri üzrə 21,60%, əmək qanunvericiliyinə əməl olunması məsələləri üzrə 18,76%, nazirliyin elektron xidmətlərindən istifadə məsələləri üzrə 23,98%, tibbi-sosial ekspertiza və əlilliyi olan şəxslərin reabilitasiyası məsələləri üzrə 20,86% və məşğulluq məsələləri üzrə 26,39% faiz təşkil edib/